 

**בבית הדין הצבאי המחוזי**

**במחוז שיפוטי צפון**

**בפני ההרכב: סא"ל חיים בלילטי – אב"ד**

**רס"ן נועה חגאי - שופטת**

**רס"ן שקד בר לוי - שופטת**

**בעניין: התובע הצבאי (ע"י ב"כ, סרן יאיר כהן)**

**נגד**

**הנאשם: ח/XXX טוראי ש' ש' (ע"י ב"כ, עו"ד שירן גולברי)**

**הכרעת-דין**

על פי הודאתו, מורשע הנאשם בעבירות הבאות:

1. סיוע להספקת סם מסוכן לפי סעיפים 13 ו- 19א לפקודת הסמים המסוכנים [נוסח חדש] התשל"ג -1973 וסעיף 31 לחוק העונשין, התשל"ז- 1977.
2. ניסיון לתיווך בסם מסוכן לפי סעיפים 14 ו- 19א לפקודת הסמים המסוכנים [נוסח חדש] התשל"ג -1973 וסעיף 25 לחוק העונשין, התשל"ז- 1977.
3. שימוש בסם מסוכן לפי סעיפים 7(א) ו- (ג) סיפא לפקודת הסמים המסוכנים [נוסח חדש] התשל"ג -1973.
4. סירוב להיבדק לשם גילוי שימוש בסמים מסוכנים, לפי סעיף 127א ו- 250א לחוק השיפוט הצבאי, התשט"ו- 1955.
5. החזקת נשק שלא כדין, לפי סעיף 144 (א) רישא לחוק העונשין.

בהתאם לכתב האישום המתוקן ולפרטים הנוספים.

**ניתנה היום, ג' בסיוון התשפ"ג, 23.05.2023, והודעה בפומבי ובמעמד הצדדים.**

**\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

 **שופטת אב"ד שופטת**

**גזר-דין**

הנאשם הורשע על פי הודאתו בעבירות של סיוע לאספקת סם מסוכן, ניסיון תיווך בסם מסוכן, שימוש בסם מסוכן, סירוב להיבדק לשם גילוי שימוש בסמים מסוכנים והחזקת נשק שלא כדין.

על פי כתב האישום המתוקן סייע הנאשם לחייל טור' א', לבקשתו של האחרון, בהספקת סם מסוכן מסוג קנאביס במשקל של 10 גרם אותו רכש החייל מהאזרח ש' ס' תמורת 550 שקלים. בנוסף, ניסה הנאשם לתווך בסם מסוכן מסוג קנאביס עת פנה אליו החייל טוראי ס' וביקש לרכוש ממנו סם מסוכן מסוג קנאביס וכאשר פנה הנאשם, בשתי הזדמנויות שונות, לא' ק' וביקש מן האחרון להעביר סם מסוכן מסוג קנאביס לאחרים שזהותם אינה ידועה. ניסיונות תיווך אלו לא צלחו.

הנאשם הורשע בשימוש בסם מסוכן בגין שימוש בסם מסוג קנאביס בשתי הזדמנויות שונות בנסיבות אזרחיות בצוותא עם טור' א', ובעבירה של סירוב להיבדק בגין סירובו להיבדק בדיקות הדרושות לגילוי שימוש בסמים מסוכנים על אף שנצטווה לעשות כן על ידי קש"ב במשטרה הצבאית בחקירתו.

הרשעת הנאשם בעבירה של החזקת נשק שלא כדין עניינה בהחזקתו ברימון יד הלם/סנוור שנתפס בביתו. צוין כי הנאשם החזיק את הרימון במקומות שונים בביתו והעבירו לאביו אשר תכנן להשיבו לרשות הצבא. הרימון נתפס, במסגרת החקירה, במרפסת ביתו של הנאשם. לא יוחס לנאשם מניע פלילי או עברייני להחזקת הרימון.

הנאשם התגייס לצה"ל בחודש אוגוסט 2022 ומשרת כמגן אסטרטגי. חקירתו נפתחה בעקבות קבלת מידע מודיעיני ובמהלכה נמצאו בחדרו בביתו שני משקלים דיגיטליים שעליהם שרידי סם מסוכן מסוג קנאביס.

הצדדים נקשרו בהסדר טיעון במסגרתו נשקלה מחד גיסא חומרת המעשים, מעורבותו של הנאשם בעולם הסמים, לצד החומרה והסיכון הטמון בהחזקת רימון ההלם. מאידך גיסא, נשקל ויתור ההגנה על טענות ראייתיות משמעותיות, הודאתו של הנאשם ונטילת האחריות.

חומרת העבירות שעניינן אספקת סם מסוכן ותיווך בו ידועה וברורה ואינה צריכה הרחבה. רבות נכתב בפסיקה על הסכנה הרבה הטמונה במעשי הפצת סמים מסוכנים לשימוש אחרים. בענייננו, עירב עצמו הנאשם ביותר מהזדמנות אחרת כחוליה מרכזית בהפצת סמים, בין אם על דרך אספקתם ובין אם על דרך תיווך בהם. העובדה כי חלק ממעשי הנאשם לא הביאו לכדי ביצוע עבירות מוגמרות בכלל ההזדמנויות אינה נזקפת לזכותו של הנאשם. חומרה יתרה נודעת למעשי שימוש בסם והפצתו לאחרים, בפרט לחיילים גם בהיבט הצבאי שכן יש במעשים פגיעה במוכנות הצבא וכשירותו. לאור האמור, ראויים מעשי הנאשם לענישה משמעותית מטעמי הלימה.

על אחת כמה וכמה נכונים הדברים לאור הרשעת הנאשם בשורת עבירות לפי פקודת הסמים המסוכנים לצד הרשעה בעבירה של החזקת נשק שלא כדין מסוג רימון הלם שבכוחו להזיק לאדם. אף שלא נטען כי החזקה זו בוצעה ממניע פלילי ונראה כי היה בדעת אביו של הנאשם, לו נמסר הרימון, להשיבו לרשות הצבא, אין בנסיבות ההחזקה כדי לאיין לגמרי את הסיכון הגלום בה.

חרף האמור, הוצהר בפנינו כי במסגרת תיק החקירה התעוררו קשיים ראייתיים משמעותיים אשר אף הביאו לתיקונו של כתב האישום. עוד הודגשה נטילת האחריות מצד הנאשם והחיסכון הרב בזמן השיפוטי שהיה כרוך בכך, וזאת אף שמדובר בישיבת ההקראה השנייה בתיק. נטילת אחריות מבטאת, כך נטען, את רצונו של הנאשם להניח את הפרשה מאחוריו, מתוך הבעת חרטה והפנמת הפסול שבמעשים.

בנסיבות כוללות אלה, גם לאור מכלול רכיבי הענישה, מצאנו לכבד את עתירתם המשותפת של הצדדים ולאמץ את הסדר הטיעון שהוצג.

**על הנאשם נגזרים, אפוא, העונשים הבאים:**

1. **שמונה (8) חודשי מאסר לריצוי בפועל, שיימנו החל מיום מעצרו.**
2. **עונש מאסר מותנה בן תשעה (9) חודשים למשך שלוש (3) שנים, לבל יעבור עבירה מסוג פשע לפי פקודת הסמים המסוכנים או עבירה של החזקת נשק שלא כדין או עבירות בנשק.**
3. **עונש מאסר מותנה בן שישה (6) חודשים למשך שנתיים (2), לבל יעבור עבירה של הוצאת נשק מרשות הצבא.**
4. **עונש מאסר מותנה בן שישים (60) ימים למשך שלוש (3) שנים, לבל יעבור עבירה מסוג עוון לפי פקודת הסמים המסוכנים.**
5. **עונש מאסר מותנה בן ארבעים וחמישה (45) ימים למשך שנתיים (2), לבל יעבור עבירה לפי סעיף 127א+250א לחוק השיפוט הצבאי, התשט"ו-1955 או עבירה של אי קיום הוראות לפי סעיף 133 לחוק השיפוט הצבאי, אם יעבור עבירה לפי פקודת מטכ"ל 33.0220, למעט בגין שתיית משקה משכר.**
6. **קנס בסך שלושת אלפים (3000  ₪) לטובת קרן החילוט אשר ישולם על ידי הנאשם בשלושה תשלומים שווים, חודשיים ועוקבים, החל מיום 10.08.2023, באמצעות כרטיס אשראי. אם לא ישלם הנאשם את אחד (1) התשלומים במועד יועמד הקנס כולו לפירעון מיידי.**

**בהתאם להסכמות שגובשו אנו מורים על חילוט והשמדת מכשירו הנייד של הנאשם. טרם השמדת המכשיר תינתן גישה לאחד מהורי הנאשם למכשיר הנייד לצורך העתקת מידע.**

**כמו כן, בהתאם להסכמת הצדדים, מתבקשים גורמי החקירה להשיב, לנאשם או לאחד מהוריו, את סכום הכסף שהוחרם מן הנאשם במהלך חקירתו.**

**על דעת הצדדים, אנו מורים כי הנאשם יופנה לוה"ל. העתק יועבר למפקד שלוחת מיטב במתקן הכליאה.**

**זכות ערעור כחוק.**

**ניתן היום, ג' בסיוון התשפ"ג, 23.05.2023, והודע בפומבי ובמעמד הצדדים.**

**\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

 **שופטת אב"ד שופטת**

**העתק נכון מהמקור

ק' בית הדין**

**נערך על ידי: א.ל**

**בתאריך 04.06.2023**

**חתימת המגיה: סגן שיר בן- ארמון**